แบงก์โน้ตส์
เชฟแซม
17 ส.ค. 2554

เชฟแซม
โดย..ทีมข่าวการเงิน
พนักงานแบงก์ทุกแห่งที่ไปร่วมออกบูธในงานมันนี่ เอ็กซ์โป วันแรก ถึงกับอ้าปากค้างไปเลยทีเดียว เพราะเจอเชฟบ๊ะ เอ้ย เชฟแซม ดร.สุภัค ศิวะรักษ์ ซีอีโอแอนด์เอ็มดี ธนาคารซีไอเอ็มบี ไทย ใส่ชุดสุดยอดเชฟมาเปิดงาน




งานนี้เฮียแซมสวมวิญญาณเชฟมิชลินคลุกสลัดแจกลูกค้าและผู้มาร่วมงาน แถมถ่ายรูปคู่กับผู้ว่าการแบงก์ชาติ จนคนอาจจะนึกว่าผู้ว่าฯ แบงก์ชาติไปเปิดงานเทศกาลอาหารนานาชาติแทนงานมหกรรมการเงิน
รับรองว่าไม่มีเอ็มดีแบงก์ไหนบรรเจิดได้ขนาดนี้อีกแล้ว ตลอด 4 วันบูธของซีไอเอ็มบี ไทย เต็มไปด้วยลูกค้า 
เปล่า เขาไม่ได้มาดูเชฟ แต่เขามารับบัตรคิวโครงการเงินฝาก 6 เดือน ดอกเบี้ย 4% ที่แบงก์ตั้งเป้าจะรับเงินฝากจำกัดลูกค้าวันละ 1 พันราย ตลอดงานก็ 4,000 ราย แต่ใจอ่อนเห็นลูกค้ามาเข้าคิวเยอะ วันสุดท้ายจึงยอมเปิดรับเกินไปเป็น 4,500 ราย มีทั้งลูกค้ารายใหญ่ยันลูกค้ารายละเอียด 
งานนี้แบงก์ยอมขาดทุนแต่ได้ลูกค้าหน้าใหม่เข้ามาเพียบ